b"\n_START_ARTICLE_\nAlbert Dominicus Trip van Zoudtlandt\n_START_SECTION_\nFamilie\n_START_PARAGRAPH_\nTrip var s\xc3\xb8nn av Jonkheer Jan Louis Trip van Zoudtlandt og Anna Wilhelmina, grevinne av Limburg-Stirum. Han giftet seg f\xc3\xb8rst med Cornelia Gijsberta Smit og da hun d\xc3\xb8de giftet han seg p\xc3\xa5 ny 16. august 1826 i Haag med Elisabeth Gratiana, grevinne av Limburg-Stirum (en kusine).\n_START_SECTION_\nKarri\xc3\xa8re\n_START_PARAGRAPH_\nTrip begynte sin tjenste som kadett for De forente Nederlandene den 1. juli 1791 i et infanteriregiment. I 1792 ble han forfremmet til sekondl\xc3\xb8ytnant og 8. juli 1795 ble han utnevnt til l\xc3\xb8ytnant. Da hadde Den bataviske republikk, et lydrike under det revolusjon\xc3\xa6re Frankrike blitt opprettet. Som offiser i den bataviske arm\xc3\xa9en og deretter i arm\xc3\xa9en til Kongeriket Holland deltok han i felttog i Tyskland og Svensk Pommern. I l\xc3\xb8pet av karrieren skiftet han v\xc3\xa5pengren til kavaleriet og ble kommandant for et regiment med kyrass\xc3\xa9rer._NEWLINE_Da Kongeriket Holland ble annektert av Det f\xc3\xb8rste franske keiserd\xc3\xb8mme i juli 1810 ble alle nederlandske arm\xc3\xa9enheter lagt under den franske arm\xc3\xa9en under nye navn. Trips regiment ble det 14. kyrass\xc3\xa9reregiment. Med dette regimentet deltok Trip i den franske invasjonen av Russland i 1812. Hans regiment utmerket seg (som andre nederlandske regiment) i slaget ved Berezina under den forferdelige retretten den franskledede La grande arm\xc3\xa9e gjennomf\xc3\xb8rte fra Moskva._NEWLINE_Trip deltok deretter p\xc3\xa5 fransk side i felttogene under den sjette koalisjonskrigen og utmerket seg under folkeslaget ved Leipzig i oktober 1813. Etter Frankrikes nederlag og Napol\xc3\xa9on Bonapartes abdisering ble de nederlandske kontingentene i den franske arm\xc3\xa9en demobilisert. Trip avgikk fra fransk tjeneste som oberst den 14. april 1814. Med samme grad gikk han i tjeneste i den nye nederlandske arm\xc3\xa9en (Nederland hadde f\xc3\xa5tt tilbake sin selvstendighet mot slutten av 1813 som Det forente kongeriket Nederlandene) i juni 1814 og ble aide-de-camp for kong Vilhelm I av Nederland. Den 16. april 1815 ble han forfremmet til generalmajor og fikk kommando over en brigade tungt kavaleri best\xc3\xa5ende av 1. og 3. (nederlandske) og 2. (belgiske) regiment med ridende karabinier.\n_START_SECTION_\nSlagene ved Quatre Bras og Waterloo\n_START_PARAGRAPH_\nHans brigade deltok i slaget ved Quatre Bras og det etterf\xc3\xb8lgende slaget ved Waterloo som en del av den nederlandske kavaleridivisjonen i I. nederlandske korps, kommandert av prinsen av Oranien. Dette korpset dannet senter av feltmarskalk Arthur Wellesleys (hertugen av Wellington) britisk-allierte arm\xc3\xa9. Trips brigade ble f\xc3\xb8rst plassert p\xc3\xa5 hver side av veien mot Nivelles, men Trip s\xc3\xa5 de franske forberedelsene for marskalk Michel Neys store kavaleriangrep etter general Jean-Baptiste Drouet d'Erlons mislykkede angrep p\xc3\xa5 den britisk-allierte styrkens venstre flanke._NEWLINE_Han omgrupperte derfor brigaden til et punkt s\xc3\xb8rvest for Mont-Saint-Jean for \xc3\xa5 m\xc3\xb8te det franske angrepet. Da Ney angrep det britiske artilleriet sluttet Trips brigade seg til generalmajor Edward Somersets Household Brigade i dets motangrep. B\xc3\xa5de de franske kyrass\xc3\xa9rene og de nederlandsk/belgiske karabinerne angrep. De franske hestene (allerede slitne) klarte ikke \xc3\xa5 f\xc3\xa5 opp farten og Trips karabinerer splittet den franske formasjonen ved tyngden av angrepet. Det f\xc3\xb8rte til at den franske venstre flanken ga etter, noe som ble utnyttet av andre britisk-allierte kavalerienheter. Under sammenst\xc3\xb8tet hadde Trips brigade store tap._NEWLINE_Til tross for tapene m\xc3\xa5tte brigaden kort etter p\xc3\xa5 ny angripe, de klarte p\xc3\xa5 ny \xc3\xa5 jage det franske kavaleriet og forfulgte de forbi veien til Ohain. Under dette sammenst\xc3\xb8tet ble kommandantene for b\xc3\xa5de 1. og 3. regiment d\xc3\xb8delig s\xc3\xa5ret. Brigaden deltok i forf\xc3\xb8lgelsen av den franske arm\xc3\xa9en etter keisergardens angrep mislyktes, frem til Wellington beordret forf\xc3\xb8lgelsen avsluttet rundt klokken 22._NEWLINE_Generalmajor Trip og bidraget hans brigade hadde gitt til koalisjonens seier ble omtalt i Wellingtons melding om slaget den 19. juni 1815. Trip ble den 8. juli 1815 utnevnt til ridderkommand\xc3\xb8r av Den milit\xc3\xa6re Wilhelmsordenen.\n_START_SECTION_\nSenere karri\xc3\xa8re\n_START_PARAGRAPH_\nDen 24. november 1816 ble Trip forfremmet til generall\xc3\xb8ytnant i kavaleriet og den 22. mars 1831 ble han utnevnt til \xc3\xb8verstkommanderende for det nederlandske kavaleriet. Under det korte felttoget ved den belgiske revolusjonen i 1830 ble han den 12. august 1831 s\xc3\xa5ret under angrepet p\xc3\xa5 Leuven. Kort etter ble han tildelt storkors i Den nederlandske l\xc3\xb8ves orden._NEWLINE_Trip d\xc3\xb8de, fremdeles i tjeneste, den 23. mars 1835, i Haag.\n_START_SECTION_\nSiborne kontroversen\n_START_PARAGRAPH_\nI 1844, nesten tretti \xc3\xa5r etter slaget publiserte William Siborne, en britisk milit\xc3\xa6rhistoriker en bok basert p\xc3\xa5 unders\xc3\xb8kelser han hadde gjort blant britiske offiserer som hadde deltatt i slaget ved Waterloo. I boken anklaget Siborne general Trip personlig, og brigaden som enhet, for \xc3\xa5 nekte \xc3\xa5 angripe etter \xc3\xa5 ha blitt beordret om det. Bakgrunnen var anklager gitt av generall\xc3\xb8ytnant Henry Paget (Lord Uxbridge), \xc3\xb8verstkommanderende for det britiske kavaleriet under slaget og kaptein Horace Seymour. If\xc3\xb8lge denne beskrivelsen hadde Uxbridge beordret brigaden fremad i et angrep p\xc3\xa5 den tiden som general Somerset utf\xc3\xb8rte sitt angrep. If\xc3\xb8lge Uxbridge og Seymour hadde general Trip nektet \xc3\xa5 utf\xc3\xb8re denne ordren, selv om Uxbridge hadde gitt han en alvorlig reprimande._NEWLINE_Etter Uxbridge hadde ridd vekk misforn\xc3\xb8yd (fremdeles if\xc3\xb8lge utsagn fra de britiske \xc3\xb8yenvitnene) hadde hele brigaden trukket seg tilbake, og i det forstyrret forberedelsene andre allierte kavalerienheter holdt p\xc3\xa5 med for angrep. Uxbridge fastslo i sin redegj\xc3\xb8relse at \xc2\xabJeg har den sterkeste grunn til \xc3\xa5 v\xc3\xa6re sv\xc3\xa6rt misforn\xc3\xb8yd med generalen som kommanderte en brigade tungt nederlandsk kavaleri, og med en oberst som kommanderte et ungt regiment husarer fra Hannover.\xc2\xbb. Kaptein Horace Seymour uttalte ogs\xc3\xa5 at \xc2\xabn\xc3\xa5r det gjelder oppf\xc3\xb8rselen til den nederlandske brigaden med tungt kavaleri er mitt inntrykk at de viste en beklagelig mangel p\xc3\xa5 kampvilje.\xc2\xbb._NEWLINE_Uttalelsene st\xc3\xa5r i motstrid til beskrivelsen av slaget som gjengitt over og som er basert p\xc3\xa5 nederlandske rapporter. Siborne baserte p\xc3\xa5standen p\xc3\xa5 to \xc3\xb8yenvitneutsagn. Beskyldningene skapte stor oppstand i Nederland og Belgia. Den nederlandske generalen Willem Jan Knoop utga kort etter en semioffisiell tilbakevisning av p\xc3\xa5standene, det samme gjorde hans belgiske kollega general Alexis-Michel Eenens. Sistnevnte var spesielt skarp i sin tilbakevisning av Sibornes argument n\xc3\xa5r det gjaldt Trips brigade, sannsynligvis fordi \xc3\xa6ren til de 2. (belgiske) karabinerregiment direkte ble krenket."